**SPOŠTOVANI STARŠI!**

Vstop otroka v šolo je pomembna prelomnica v življenju družine. Želimo vam olajšati ta prehod in poskrbeti, da bo otrok v šoli varen in bo lahko dobro napredoval. Napisali smo nekaj informacij, ki najpogosteje na začetku zanimajo starše.

***VARNA POT V ŠOLO***

Varnost v prometu ni le enkraten nasvet ali opozorilo, pomeni način življenja. Šola in starši s svojim zgledom in prometno vzgojo oblikujemo varne udeležence v prometu.

Prvošolce po zakonu v šolo vodijo starši ali brat oziroma sestra (starost nad 10 let). V primeru, da bodo prihajali z avtobusom, morajo imeti spremljevalca in soglasje staršev ter se morajo prijaviti za avtobusni prevoz.

Za večjo varnost nosijo prvošolci dobro vidne rumene rutice.

***JUTRANJE VARSTVO***

Za učence 1. razredov devetletne OŠ, ki morajo s svojimi starši oditi od doma zgodaj zjutraj, je organizirano jutranje varstvo. S posebnimi dejavnostmi in aktivnostmi so učenci pod vodstvom učiteljic zaposleni od 5.45. do 7.45 ure v OŠ Karla Destovnika-Kajuha in POŠ Topolšica. Ob 5.45 začnemo z varstvom, **če je prijavljenih najmanj 10 otrok** ob tej uri.

***PODALJŠANO BIVANJE***

Na centralni šoli so organizirani oddelki podaljšanega bivanja za učence od 1. do 5. razreda. Bivanje traja vsak dan od zaključka pouka do 15.30. V bivanju otroci delajo naloge, se igrajo, sproščajo …

Zaradi varnosti otroka in odgovornosti šole lahko vodja oddelka spusti otroka domov samo s pisnim potrdilom staršev oz. skrbnika.

Na POŠ Topolšica traja podaljšano bivanje do 15.30.

***PREHRANA UČENCEV***

Prehrana učencev obsega zajtrk tistih, ki so v jutranjem varstvu, malico za vse učence, kosilo za tiste, ki se nanj naročijo in popoldansko malico za učence, ki so dlje časa v oddelkih podaljšanega bivanja. Nekateri starši so opravičeni plačila šolske malice in kosila, te podatke dobi v računovodstvo šola na podlagi letne pravice do otroškega dodatka.

***RAZREDNIČARKA IN DRUGA STROKOVNA DELAVKA***

Vaš otrok v prvem razredu ni nikoli sam, vedno je z njim odrasla oseba. V razredu sodelujeta učiteljica in druga strokovna delavka.

***ZDRAVNIŠKI PREGLED***

Pred vstopom v šolo morajo otroci opraviti zdravniški pregled in cepljenje. Informacije o pregledu boste dobili ob vpisu, za termin pregleda pa se dogovorite sami v Zdravstvenem domu Šoštanj.

***OSTALE INFORMACIJE***

Ostale informacije v zvezi s prvim šolskim dnem, šolskimi potrebščinami, oddelki, …, boste dobili v juniju po pošti ali na roditeljskem sestanku.

Informacijam sledite tudi na šolski spletni strani pod zavihkom: Starši – Šolska svetovalna služba - Vpis v 1. razred.